作者：吴文英
词牌/韵律：永遇乐

paragraphs: 风拂尘徽，雨侵凉榻，才动秋思。
缓酒销更，移灯傍影，净洗芭蕉耳。
铜华沧海，愁霾重嶂，燕北雁南天外。
算阴晴，浑似几番，渭城故人离会。
青楼旧日，高歌取醉，唤出玉人梳洗。
红叶流光，苹花两鬓，心事成秋水。
白凝虚晓，香吹轻烬，倚窗小瓶疏桂。
问深宫，姮娥正在，妒云第几。